A BIZOTTSÁG 1188/2005/EK RENDELETE
(2005. július 22.)
a bizonyos borok esetében Franciaországban az 1493/1999/EK tanácsi rendelet 30. cikkében megállapított krízislepárlás megnyitásáról szóló 761/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. cikke (1) bekezdének f) pontjára,
mivel:
(1)
A 761/2005/EK bizottsági rendelet (2) az 1493/1999/EK rendelet 30. cikke szerinti krízislepárlást nyitott meg bizonyos Franciaországban termelt borok esetében a 2005. május 23-tól2005. július 15-ig tartó időszakra.
(2)
Mivel krízislepárlás most először érint minőségi bort Franciaországban, a rendszer bizonyos kezdeti nehézségeket mutatott. Előfordulhat, hogy egyes termelők szándékuk ellenére nem tudnak a lepárlásban részt venni az előírt határidőig. Az intézkedés hatékonysága érdekében szükségessé vált 2005. július 31-ig meghosszabbítani a szállítási szerződések megkötésére a 761/2005/EK rendeletben előírt időszakot.
(3)
A 761/2005/EK rendeletet ezért ennek megfelelően módosítani kell.
(4)
Az intézkedés folytonosságának biztosítására indokolt e rendelet alkalmazását 2005. július 16-tól előírni.
(5)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 761/2005/EK rendelet 2. cikkének első bekezdése helyébe a következő szöveg lép:
„Minden termelő az 1623/2000/EK rendelet 65. cikke szerinti szállítási szerződést (a továbbiakban: szerződés) köthet 2005. május 23. és 2005. július 31. között.”
2. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ezt a rendeletet 2005. július 16-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 22-én.